สำนักงานสลากกินแบ่งรัฐบาล พร้อมออกสลากสัญจร งวดวันที่ 1 กันยายนนี้ ที่จังหวัดนครนายก
พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยว่า การออกรางวัลในงวดวันที่ 1 กันยายน 2565 สำนักงานสลากกินแบ่งรัฐบาล จะเดินทางไปออกรางวัลสลากสัญจร ที่จังหวัดนครนายก เพื่อเปิดโอกาสให้ประชาชนในต่างจังหวัดได้เห็นขั้นตอนและวิธีการ ตลอดจนอุปกรณ์ที่ใช้ในการออกรางวัลด้วยตนเอง และจะได้ไม่หลงเชื่อข่าวลือเรื่องเลขเด็ดจากกลุ่มมิจฉาชีพ ที่ทำการหลอกลวงผ่านสื่อออนไลน์ การออกรางวัลครั้งนี้ ผู้ว่าราชการจังหวัดนครนายก จะให้เกียรติเป็นประธานกรรมการออกรางวัล โดยจะเชิญข้าราชการ หรือบุคลากรของจังหวัด ร่วมทำหน้าที่หมุนวงล้อสลับกับพนักงานหมุนวงล้อของสำนักงานสลากกินแบ่งรัฐบาลด้วย สำหรับประชาชนที่สนใจสามารถเข้าชมการออกรางวัลได้ด้วยตนเองโดยไม่มีค่าใช้จ่าย นอกจากนี้ ยังสามารถรับชมการถ่ายทอดสดได้ผ่านช่องทางต่างๆ อาทิ เว็บไซต์สำนักงานสลากกินแบ่งรัฐบาล รวมทั้งรับฟังการถ่ายทอดเสียงทางสถานีวิทยุกระจายเสียงแห่งประเทศไทย กรมประชาสัมพันธ์ ได้ตั้งแต่เวลา 14.30 น. เป็นต้นไป